ยืนยันทีมแพทย์และสาธารณสุข ยังเห็นชอบให้ใช้มาตรการเดิมควบคุมโควิด-19  แม้ตัวเลขผู้ติดเชื้อจะยังไม่ลดลง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงแนวทางหลังครบกำหนดล็อกดาวน์พื้นที่ควบคุมสูงสุดและเข้มงวด 13 จังหวัดว่า จากการหารือกับหน่วยงานที่เกี่ยวข้อง ทีมแพทย์และสาธารณสุข รวมถึง ศบค.ชุดเล็ก เห็นว่ามาตรการเดิมที่บังคับใช้อยู่ยังสามารถใช้ได้ในช่วงสถานการณ์นี้แต่จะมีการพิจารณาให้เหมาะสมตามห้วงเวลาต่อไป ส่วนตัวเลขผู้ติดเชื้อที่ยังไม่ลดลงมาจากหลายปัจจัยและยอมรับว่ามีอุปสรรคบ้าง ซึ่งทั่วโลกก็ประสบภาวะเดียวกัน แต่หากทุกคนสามารถปฏิบัติตามมาตรการทั้งหมดได้ก็จะเป็นผลดี สามารถลดการแพร่เชื้อและอัตราการเสียชีวิตลงได้ขณะเดียวกันนอกจากตัวเลขผู้ติดเชื้อที่เพิ่มสูงขึ้นแล้ว ตัวเลขผู้ที่รักษาหายแล้วก็เพิ่มขึ้นเช่นกัน ดังนั้นเห็นว่าระบบสาธารณสุขไม่ได้มีปัญหา เพียงแต่ต้องปรับระบบเพิ่มเติม เช่น การตรวจคัดกรองซึ่งจากเดิมต้องตรวจด้วย RT PCR เท่านั้น เป็นการเปิดโอกาสให้สามารถตรวจได้ด้วยตนเองด้วยชุดตรวจเร็ว Antigen Test Kit แต่เนื่องจากการตรวจในรอบแรกจะยังได้ผลไม่ชัดเจน 100% จึงต้องมีการตรวจซ้ำภายหลัง 7 วันและหากตรวจแล้วพบว่าผลเป็นบวกก็จะต้องไปทำการตรวจSWAB แบบ RT PCR จากนั้นจึงจะเข้าสู่ระบบการรักษาต่อไป ทั้งนี้เพื่อลดความแออัดในโรงพยาบาลและทำให้ได้ตัวเลขที่ชัดเจนของผู้ติดเชื้อ โดยยืนยันไม่มีการปกปิดตัวเลขผู้ติดเชื้อ แต่ทั้งหมดเป็นไปตามหลักการทางการแพทย์